寄尹叔
作者：李正民
朝代：宋

paragraphs: 太湖三萬六千頃，中有長橋墮虹影。
茅屋漁舟數百家，譙門打鼓官爲令。
往來舟楫何紛紛，拜揖將迎皆要人。
自從兵興急供億，千槍萬槊如魚鱗。
又有强宗并大姓，索課催租惟所命。
忽然平地起風波，造謗興讒喧衆聽。
歲前官家欲移蹕，葦席茅茨千百室。
科敷比户與僧坊，髙下等差皆普及。
一時應辦姑求備，嘖有煩言長官罪。
差官密切來體量，三尺深文想難避。
君不見海鹽令尹祝夫子，去年蒙恩當百里。
催科急迫不忍言，鞭撻黎民非所喜。
一朝解印謝疲民，至今豪强猶切齒。
國讐未雪兵未休，安得斯民無瘡痏。
但願中興功業成，盡鎖劍戟充耘耔。